
			मानद विश्वविद्यालयों की स्थापना हेतु प्रस्ताव

454. श्री बीरेन्द्र प्रसाद वैश्यः 

क्या मानव संसाधन विकास मंत्री यह बताने की कृपा करेंगे किः

(क) पिछले तीन वर्षों एवं वर्तमान वर्ष के दौरान देश के विभिन्न भागों में नए मानद विश्वविद्यालयों की स्थापना हेतु तथा मौजूदा संस्थानों विशेषकर गुवाहाटी में काटॅन कालेज, जिसे राज्य सरकार द्वारा मानद विश्वविद्यालय के रूप में मान्यता प्रदान करने का प्रस्ताव किया गया है, के उन्नयन हेतु राज्य-वार कितने प्रस्ताव प्राप्त हुए हैं;
(ख) राज्य-वार कितने प्रस्तावों को अनुमोदन प्रदान किया गया है और कितने प्रस्ताव अनुमोदनार्थ लंबित हैं; और
(ग) गुवाहाटी के कॉटन कालेज सहित लंबित प्रस्तावों को कब तक अनुमोदित कर दिए जाने की संभावना है?
उत्‍तर
मानव संसाधन विकास मंत्रालय में राज्‍यमंत्री
(डा. शशि थरूर)

(क): दिनांक 26.05.2010 को विश्‍वविद्यालय अनुदान आयोग (यूजीसी) (संस्‍थान जिन्‍हें विश्‍वविद्यालय माना गया) विनियमन, 2010 की अधिसूचना के बाद विश्‍वविद्यालय अनुदान आयोग को यूजीसी अधिनियम, 1956 की धारा 3 के तहत सम विश्‍वविद्यालय के स्‍तर के लिए 27 प्रस्‍ताव प्राप्‍त हुए हैं। पिछले तीन वर्ष और वर्तमान वर्ष के दौरान प्राप्‍त प्रस्‍तावों की राज्‍यवार सूची निम्‍नानुसार है: 

आंध्र प्रदेश-3, दिल्‍ली-1, जम्‍मू और कश्‍मीर-1, केरल-1, मध्‍य प्रदेश-2, महाराष्‍ट्र-4, ओडिशा-2, पंजाब-1, तमिलनाडू-5, उत्‍तर प्रदेश-4 और उत्‍तराखण्‍ड-1 

विश्‍वविद्यालय अनुदान आयोग को उक्‍त विनियमन की अधिसूचना के बाद कॉटन कॉलेज, गुवाहाटी से सम-विश्‍वविद्यालय के स्‍तर के लिए कोई प्रस्‍ताव नहीं मिला है। 

(ख): विश्‍वविद्यालय अनुदान आयोग विनियमन, 2010 की अधिसूचना के बाद केवल एक उच्‍चतर शिक्षा संस्‍थान अर्थात् राष्‍ट्रीय खाद्य प्रौद्योगिकी, उद्यमिता और प्रबंधन (एनआईएफटीईएम) संस्‍थान, जिला सोनीपत, हरियाणा को सम-विश्‍वविद्यालय का दर्जा दिया गया।

(ग): जैसा कि पहले ही ऊपर उल्‍लेख किया गया है यूजीसी के पास कॉटन कॉलेज, गुवाहाटी का कोई प्रस्‍ताव लम्बित नहीं है।  

